2019. gada . janvārī Noteikumi Nr.

Rīgā (prot. Nr.   .§)

**Noteikumi par zirgu snieguma pārbaudi un dalību sacensībās**

*Izdoti saskaņā ar Dzīvnieku audzēšanas un ciltsdarba likuma*

*13. panta pirmo un trešo daļu*

**I. Vispārīgais jautājums**

1. Noteikumi nosaka zirgu snieguma pārbaudes kārtību, kā arī kārtību zirgu dalībai sacensībās.

**II. Zirgu snieguma pārbaude**

1. Snieguma pārbaudes datus uzskaita no 1. janvāra līdz 31. decembrim.
2. Snieguma pārbaude ietver zirgu vērtēšanu un darbspēju pārbaudi, kā arī iegūto datu reģistrēšanu.
3. Šķirnes lauksaimniecības dzīvnieku audzētāju biedrība (turpmāk – biedrība), kas atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtību, kā arī ar audzēšanas programmas apstiprināšanas kārtību, uztur zirgu snieguma pārbaudes datu uzskaites datubāzi (turpmāk – datubāze) un nodrošina snieguma pārbaudes datu apstrādi.
4. Zirgu snieguma pārbaudes datus reģistrē fiziska persona (turpmāk – vērtētājs), kas ir saņēmusi zirgu vērtēšanas sertifikātu atbilstoši normatīvajiem aktiem par izglītības un profesionālās kvalifikācijas prasībām fiziskajām personām, kuras nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju, šo personu apmācības kārtību, kā arī attiecīgo sertifikātu un apliecību izsniegšanas, apturēšanas, anulēšanas un atsaukšanas kārtību.

6. Vērtētājs, ievērojot audzēšanas programmu zirgkopībā (turpmāk – audzēšanas programma), vērtē zirgus, vērtēšanas lapā reģistrējot šādus datus:

6.1. kumeļiem līdz sešu mēnešu vecumam:

6.1.1. izcelšanos;

6.1.2. eksterjeru;

6.1.3. kustību soļos, rikšos, lēkšos;

6.1.4. kopējo iespaidu;

6.2. jaunzirgiem no divu līdz četru gadu vecumam, vaislas ķēvēm un vaislas ērzeļiem:

6.2.1. tipiskumu;

6.2.2. eksterjeru;

6.2.3. darbspējas.

1. Biedrība katru gadu līdz 1. martam Lauksaimniecības datu centrā (turpmāk – datu centrs) iesniedz šo noteikumu 6. punktā minēto snieguma pārbaudes datu apkopojumu par iepriekšējo datu uzskaites gadu.

8. Datu centrs, saņemot šo noteikumu 7. punktā minēto snieguma pārbaudes datu apkopojumu, mēneša laikā to ievieto savā tīmekļvietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā.

**III. Vērtētāja un ganāmpulka īpašnieka tiesības un pienākumi**

9. Vērtētājam ir tiesības:

9.1. iegūt informāciju par vērtējamā zirga izcelsmi, tostarp no datu centra lauksaimniecības dzīvnieku, ganāmpulku un novietņu reģistra, kas ir valsts informācijas sistēmas “Lauksaimniecības datu centra informācijas sistēma” sastāvdaļa;

9.2. informēt ganāmpulka īpašnieku par neatbilstību audzēšanas programmā noteiktajiem snieguma pārbaudes nosacījumiem.

10. Vērtētājam ir pienākums:

10.1. šajos noteikumos noteiktajā kārtībā precīzi reģistrēt snieguma datus;

10.2. katru gadu līdz 1. janvārim iesniegt biedrībā šo noteikumu 6. punktā minētos snieguma pārbaudes datus par iepriekšējo datu uzskaites gadu;

10.3. iesniegt biedrībā ziņojumu par konstatētajiem pārkāpumiem snieguma pārbaudes datu uzskaites procesā.

11. Ganāmpulka īpašniekam ir tiesības:

11.1. saņemt vērtētāja konsultācijas par zirgu snieguma pārbaudi;

11.2. saņemt no biedrības informāciju par zirgu snieguma pārbaudes datu uzskaites rezultātiem;

11.3. pieprasīt no biedrības atkārtotu snieguma pārbaudi, ja datu ticamība ir apšaubāma;

11.4. iesniegt biedrībā ziņojumu par konstatētajiem pārkāpumiem snieguma pārbaudes datu uzskaites procesā.

12. Ganāmpulka īpašniekam ir pienākums:

12.1. [Civillikumā](http://m.likumi.lv/ta/id/225418-civillikums) noteiktajā kārtībā vienoties ar biedrību par zirgu snieguma pārbaudes datu uzskaiti ganāmpulkā;

12.2. nodrošināt zirgu snieguma datu pieejamību vērtētājam un Pārtikas un veterinārajam dienestam;

12.3. nodrošināt nepieciešamos darba apstākļus snieguma pārbaudi;

12.4. iesniegt biedrībā ziņojumu par konstatētajiem pārkāpumiem snieguma pārbaudes datu uzskaites procesā.

**IV. Zirgu dalība sacensībās**

13. Zirgu sacensības ir jebkuras jātnieku sporta vai pajūgu braukšanas sacensības, darbspēju pārbaudes, zirgu sporta spēles un paraugdemonstrējumi (turpmāk – sacensības).

14. Sacensību organizētāji ievēro prasības, kas noteiktas normatīvajos aktos par kārtību, kādā organizējamas dzīvnieku sacensības, tirgi, izsoles, izstādes un citi pasākumi ar dzīvnieku piedalīšanos, kā arī šajos noteikumos.

15. Sacensību dalības nosacījumi nav diskriminējoši pret:

15.1. citās Eiropas Savienības dalībvalstīs reģistrētiem zirgiem;

15.2. citās Eiropas Savienības dalībvalstīs dzimušiem zirgiem.

16. Šo noteikumu 15. punktā minētos nosacījumus attiecina uz:

16.1. dalību sacensībās, tostarp uz minimālajām un maksimālajām prasībām sacensību programmai, ko nosaka sacensību organizatori;

16.2. sacensību tiesāšanu;

16.3. sacensībās iegūstamo naudas balvu vai peļņu.

17. Šo noteikumu 15. punktā minētās prasības neattiecas uz:

17.1. sacensībām, kas paredzētas ciltsgrāmatā reģistrētiem zirgu dzimtas dzīvniekiem šķirnes uzlabošanai;

17.2. zirgu atlasei paredzētām reģionālajām sacensībām;

17.3. vēsturiskajām un tradicionālajām sacensībām.

18. Ja Latvijā vai citā Eiropas Savienības dalībvalstī reģistrētam dzīvniekam piedalīšanos sacensībās atsaka tā veselības problēmu dēļ, sacensību organizētāji par to paziņo rakstiski zirga īpašniekam vai viņa pilnvarotam pārstāvim, norādot atteikuma iemeslu.

19. Šo noteikumu 18. punktā minētajā gadījumā zirga īpašniekam vai viņa pilnvarotajam pārstāvim ir tiesības saņemt eksperta atzinumu atbilstoši normatīvajiem aktiem par kontroles un uzraudzības kārtību tirdzniecībā ar dzīvniekiem, dzīvnieku spermu, olšūnām un embrijiem ar Eiropas Savienības dalībvalstīm un trešajām valstīm.

20. Organizācija katru gadu līdz 1. maijam sagatavo un nosūta datu centram šo noteikumu 17. punktā minēto sacensību sarakstu. Sacensību sarakstā norāda jāšanas disciplīnu, sacensību skaitu un datumu.

21. Datu centrs pēc sacensību saraksta saņemšanas to ievieto savā tīmekļvietnē, kura adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā, kā arī nodrošina šīs informācijas ievietošanu Eiropas Komisijas izveidotajā tīmekļvietnē, norādot hipersaiti uz datu centra tīmekļvietni.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Padomes 1990. gada 26. jūnija direktīvas [90/428/EEK](http://eur-lex.europa.eu/eli/dir/1990/428?locale=LV) par tirdzniecību ar zirgu dzimtas dzīvniekiem, kas paredzēti sacensībām, un par piedalīšanās nosacījumiem sacensībās.

### Ministru prezidents Māris Kučinskis

### Zemkopības ministrs Jānis Dūklavs